ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

Μουσείο Ελληνικής Λαϊκής Τέχνης 

και Ελληνικών Λαϊκών Μουσικών Οργάνων – Συλλογή Φοίβου Ανωγειανάκη
Θέσπιδος 8, Πλάκα

ΔΕΛΤΙΟ ΤΥΠΟΥ

Έκθεση 

«ΒΟΥΤΙΑ ΣΤΟΝ ΨΗΦΙΑΚΟ ΠΟΛΙΤΙΣΜΟ»

ΛΟΥΤΡΟ ΤΩΝ ΑΕΡΗΔΩΝ

18 Οκτωβρίου – 30 Νοεμβρίου 2015

Το Μουσείο Ελληνικής Λαϊκής Τέχνης φιλοξενεί στο  Λουτρό των Αέρηδων, έναν από τους πιο ατμοσφαιρικούς και ποιητικούς μουσειακούς χώρους της Αθήνας, την έκθεση 
«Βουτιά στον ψηφιακό πολιτισμό»
Πρόκειται για μια εξαιρετικά ενδιαφέρουσα εγκατάσταση 250 σύγχρονων εικαστικών έργων έντυπης τέχνης, comics, video, animation και καλλιτεχνικών βιβλίων.
Φιλοδοξία της έκθεσης είναι η παρουσίαση νέων έργων, τα οποία σχεδιάστηκαν και τυπώθηκαν κατά τη διάρκεια του Προγράμματος Επικαιροποίησης Γνώσεων Αποφοίτων Καλών και Εφαρμοσμένων Τεχνών 2014-2015 για την εφαρμογή και εμπέδωση σύγχρονων προσεγγίσεων μορφών Τέχνης καθώς και ανάπτυξη ειδικών τεχνολογικών δεξιοτήτων δημιουργικής σχεδίασης με γνώμονα τον Ψηφιακό πολιτισμό. Μέσα από τα έργα αναδεικνύεται η εξοικείωση των 120 καλλιτεχνών-αποφοίτων με τη σύγχρονη καλλιτεχνική και τεχνολογική έρευνα και τα Νέα Μέσα, καθώς και η ανάπτυξη δεξιοτήτων δημιουργικής σχεδίασης με ηλεκτρονικό υπολογιστή.
Τα έργα που παρουσιάζονται στην έκθεση είναι το αποτέλεσμα της αγαστής συνεργασίας τεσσάρων Πανεπιστημιακών Τμημάτων: του Τμήματος Μηχανικών Σχεδίασης Προϊόντων και Συστημάτων του Πανεπιστημίου Αιγαίου, του Τμήματος Πολιτισμικής Τεχνολογίας και Επικοινωνίας του Πανεπιστημίου Αιγαίου, του Τμήματος Εικαστικών Τεχνών της Ανωτάτης Σχολής Καλών Τεχνών και του Τμήματος Εικαστικών και Εφαρμοσμένων Τεχνών του Αριστοτελείου Πανεπιστημίου. Κάθε Τμήμα προσέφερε στην έκθεση τη δική του, ιδιαίτερη οπτική και όλα μαζί λειτούργησαν συμπληρωματικά προκειμένου να συμβάλουν στη διεύρυνση της εικαστικής αντίληψης των συμμετεχόντων καλλιτεχνών. 

Η έκθεση ταξίδεψε ήδη στο Αρχοντικό Γεωργιάδη - Δημοτική Πινακοθήκη Μυτιλήνης και στο Κέντρο Χαρακτικής «Ήλιος» της Θεσσαλονίκης. 
Στην Αθήνα παρουσιάζεται από το Μουσείο Ελληνικής Λαϊκής Τέχνης στο Λουτρό των Αέρηδων. 
Εγκαίνια: Κυριακή 18 Οκτωβρίου 2015, ώρα 12.00
Τόπος: Λουτρό των Αέρηδων, Κυρρήστου 8, Πλάκα
Διάρκεια Έκθεσης: 18 Οκτωβρίου - 30 Νοεμβρίου 2015
Ώρες λειτουργίας: 8.00 - 15.00, καθημερινά,  εκτός Τρίτης
Πληροφορίες: 210 - 32 44 340
www.melt.gr

